ddrg/super_eurlex huggingface dataset:
KIRJALLINEN KYSYMYS E-0193/01 esittäjä(t): Dominique Vlasto (PPE-DE) komissiolle. Uuden mahdollisuuden tarjoavat koulut.



Virallinen lehti nro 235 E , 21/08/2001 s. 0152 - 0152



KIRJALLINEN KYSYMYS E-0193/01 esittäjä(t): Dominique Vlasto (PPE-DE) komissiolle (1. helmikuuta 2001) Aihe: Uuden mahdollisuuden tarjoavat koulut Uuden mahdollisuuden tarjoavien koulujen tavoitteena on saada ammattipätevyyttä vailla olevia nuoria osallistumaan koulutukseen ja auttaa sitä kautta heitä siirtymään työelämään. Ensimmäinen kokeiluluontoinen uuden mahdollisuuden tarjoava koulu perustettiin Marseille'hin marraskuussa 1997 ja siellä on annettu opetusta tammikuusta 1998 lähtien. Yli 300 nuorta on suorittanut opintoja Marseillen uuden mahdollisuuden tarjoavassa koulussa. Valitettavasti koulun toimintaa on haitannut se, että Euroopan komission ja Ranskan valtion laitosten yhteistoiminta ei ole onnistunut tässä asiassa. Ranskan valtion alueelliset viranomaiset huolehtivat pääasiassa valtion koulujen rahoittamisesta vastaavan Euroopan sosiaalirahaston myöntämän rahoituksen jakamisesta toissijaisuusperiaatteen mukaisesti. Vaikuttaa siltä, että nykyisen järjestelmän kautta Marseillen uuden mahdollisuuden tarjoava koulu ei voi saada sen toiminnan kannalta välttämätöntä rahoitusta. Tällaisten koulujen on rahoitusta saadakseen täytettävä tietyt kriteerit, mutta näiden koulujen erityispiirteitä, jotka määritellään komission valkoisessa kirjassa Opettaminen ja oppiminen: kohti oppivaa yhteiskuntaa, ei kuitenkaan oteta huomioon. Voisiko komissio ilmoittaa, mihin toimiin se aikoo ryhtyä tämän ongelman ratkaisemiseksi? Anna Diamantopouloun komission puolesta antama vastaus (27. maaliskuuta 2001) Nuorten työelämään sijoittuminen on yksi Euroopan sosiaalirahaston (ESR) uuden ohjelmakauden 20002006 poliittisista prioriteeteista. ESR:n tukemia ohjelmia hallinnoidaan kuitenkin täysin toissijaisuusperiaatteen mukaisesti. ESR ei osarahoituksestaan huolimatta ole mukana rahoitettaviksi ehdotettujen toimien tarkastelussa ja valinnassa, koska ohjelmien täytäntöönpano kuuluu jäsenvaltion toimivaltaan. Komissio ei siis voi tietyn hankkeen mahdollisesta kiinnostavuudesta huolimatta lähestyä ohjelmaa hallinnoivia tahoja yrittääkseen vaikuttaa näiden ratkaisuihin. Näin ollen uuden mahdollisuuden tarjoavan koulun huomioon ottamista ESR:n ohjelmakaudella 20002006 koskevat epäselvyydet eivät voi johtua komission ja Ranskan valtion välisen koordinaation puutteesta. Kaikki kyseistä hanketta koskevat tiedustelut on siis osoitettava toimivaltaisille kansallisille viranomaisille.
KIRJALLINEN KYSYMYS E-0370/01 esittäjä(t): Antonio Tajani (PPE-DE) komissiolle. Pellavan yhteinen markkinajärjestely.



Virallinen lehti nro 235 E , 21/08/2001 s. 0189 - 0189



KIRJALLINEN KYSYMYS E-0370/01 esittäjä(t): Antonio Tajani (PPE-DE) komissiolle (14. helmikuuta 2001) Aihe: Pellavan yhteinen markkinajärjestely Onko komission puheenjohtaja tietoinen siitä, että Espanjan perustuslakituomioistuimen 28. toukokuuta 1992 asiassa 79/92 antaman tuomion johdosta toimivalta tutkia asiakirjat, myöntää tuki ja valvoa sen maksamista pellavan yhteisessä markkinajärjestelyssä on vuodesta 1993 kuulunut yksinomaan Espanjan autonomisten maakuntien alueellisille viranomaisille? Tietääkö komission puheenjohtaja, että erityissyyttäjän 19. joulukuuta 2000 päivätyssä petostentorjuntavirastolle OLAFille osoitetussa raportissa Espanjan pellavatuesta todetaan useaan otteeseen, että toimivalta tutkia asiakirjat, myöntää tuki ja valvoa sen maksamista pellavan yhteisessä markkinajärjestelyssä on vuodesta 1993 kuulunut yksinomaan Espanjan autonomisten maakuntien alueellisille viranomaisille? Romano Prodin komission puolesta antama vastaus (28. maaliskuuta 2001) Komissio tietää kyllä, että Espanjan oikeuden toimivallan jaon mukaisesti pellavan yhteisen markkinajärjestelyn mukaisten avustusten myöntäminen ja niiden maksujen valvonta kuuluu yksinomaan Espanjan autonomisten yhteisöjen alueviranomaisten toimivaltaan. Erikoissyyttäjän raportissa viitataan tähän toimivallan jakoon. Komissio ottaa suhteissaan kansallisiin viranomaisiin aina virallisesti yhteyttä keskushallintoon, joka puolestaan siirtää asiat kulloinkin toimivaltaisen viranomaisen käsiteltäviksi.
KIRJALLINEN KYSYMYS E-0384/01 esittäjä(t): Doris Pack (PPE-DE) komissiolle. Komission valtuuskunta Skopjessa.



Virallinen lehti nro 235 E , 21/08/2001 s. 0195 - 0195



KIRJALLINEN KYSYMYS E-0384/01 esittäjä(t): Doris Pack (PPE-DE) komissiolle (15. helmikuuta 2001) Aihe: Komission valtuuskunta Skopjessa Mihin toimiin komissio aikoo ryhtyä varmistaakseen, että komission valtuuskuntaa Skopjessa johtava José Pinto Teixeira voi rauhassa jatkaa työtään huolimatta Stoyanovin ja Bogoevskin esittämistä perusteettomista syytöksistä, jotka kohdistuvat Teixeiraan henkilönä ja siihen, miten hän täyttää velvollisuutensa valtuuskunnan johtajana? Christopher Pattenin komission puolesta antama vastaus (4. huhtikuuta 2001) Komissaari Patten on antanut kaksi lehdistötiedotetta, joissa hän on tuominnut entisen Jugoslavian tasavallan Makedonian tiettyjen lehtien perusteettomat hyökkäykset Pinto Texeiraa vastaan ja antanut täyden tukensa Texeiralle. Komissio panee tyytyväisenä merkille, että myös entisen Jugoslavian tasavallan Makedonian hallitus on tuominnut kyseiset lehdistön hyökkäykset.
KIRJALLINEN KYSYMYS E-0467/01 esittäjä(t): Ioannis Averoff (PPE-DE), Konstantinos Hatzidakis (PPE-DE), Antonios Trakatellis (PPE-DE) ja Christos Folias (PPE-DE) komissiolle. Metsäpalojen torjunta ja komission tuleva toimintasuunnitelma.



Virallinen lehti nro 235 E , 21/08/2001 s. 0212 - 0212



KIRJALLINEN KYSYMYS E-0467/01 esittäjä(t): Ioannis Averoff (PPE-DE), Konstantinos Hatzidakis (PPE-DE), Antonios Trakatellis (PPE-DE) ja Christos Folias (PPE-DE) komissiolle (20. helmikuuta 2001) Aihe: Metsäpalojen torjunta ja komission tuleva toimintasuunnitelma Metsäpalojen torjunnasta yhteisössä 23 päivänä heinäkuuta 1992 annetun neuvoston asetuksen (ETY) N:o 2158/92(1) voimassaolo päättyy vuonna 2001. Kuitenkin pysyvän metsäkomitean viimeisessä kokouksessa, joka järjestettiin Ranskassa, komissio ilmoitti jäsenvaltioille, että se aikoo tarkistaa tätä asetusta ja että se tutkii mahdollisuutta sisällyttää se uuteen maaseudun kehittämistä koskevaan neuvoston asetukseen (EY) N:o 1257/1999(2). Tämä mahdollisuus merkitsisi sitä, että metsäpalojen ongelma asetettaisiin maatalouden, eikä ympäristön, ongelmien hoitamisen puitteisiin, ja samalla asetuksen (ETY) 2158/92 perusteella tähän asti rahoitettuja toimia ei enää voida hyväksyä. 1. Missä vaiheessa asetuksen (ETY) 2158/92 tarkistamista koskeva työ on ja, kun otetaan huomioon sen seuraukset, mitä tarkoitusta tämä työ palvelee? 2. Lähtökohtana tämän asetuksen merkitys Välimeren maille Euroopan parlamentti on jo korostanut, että näihin tarkoituksiin varattavia määrärahoja on lisättävä. Onko komissio halukas tarkistamaan ja lisäämään suunniteltuja 50 miljoonan euron määrärahoja siten, että ne nousevat 77 miljoonaan euroon? (1) EYVL L 217, 31.7.1992, s. 3. (2) EYVL L 160, 26.6.1999, s. 80. Franz Fischlerin komission puolesta antama vastaus (30. maaliskuuta 2001) Komissio pyytää kunnianarvoisia jäseniä tutustumaan vastaukseen, jonka komissio antoi herra Alexandros Alavanosin esittämään kirjalliseen kysymykseen E-0247/01(1). (1) Katso sivu 161.
KIRJALLINEN KYSYMYS E-0153/01 esittäjä(t): Alexandros Alavanos (GUE/NGL) komissiolle. Balkanin syndrooma ja Balkanin jälleenrakennuselimen toimivalta.



Virallinen lehti nro 235 E , 21/08/2001 s. 0133 - 0134



KIRJALLINEN KYSYMYS E-0153/01 esittäjä(t): Alexandros Alavanos (GUE/NGL) komissiolle (31. tammikuuta 2001) Aihe: Balkanin syndrooma ja Balkanin jälleenrakennuselimen toimivalta Balkanin jälleenrakennuksesta vastaavan elimen toimivaltaan kuuluu CARDS-asetuksen toimenpanevana elimenä Balkanin ympäristön ennallistaminen (asetuksen 2666/2000(1) 2 artiklan d kohta). Kun otetaan huomioon eurooppalaisessa yleisessä mielipiteessä esiintynyt perusteltu huolestuminen Balkanin syndroomasta, miksi kyseisen elimen tehtäväksi ei anneta ympäristön ennallistamista ja samalla paikallisväestölle tiedottamista ja sen tukemista? (1) EYVL L 306, 7.12.2000, s. 1. Christopher Pattenin komission puolesta antama vastaus (30. maaliskuuta 2001) Kuten arvoisa parlamentin jäsen tietää, väitetyn Balkanin syndrooman tutkimukset ovat edelleen käynnissä eri tahoilla. UNEP (YK:n ympäristöohjelma) ja 31 artiklassa tarkoitettu yhteisön komitea ovat päätelleet, että välitöntä ympäristöön liittyvää tai terveydellistä riskiä ei ole. Jos yhteisö näiltä osin päättäisi toteuttaa erityisiä ympäristön ennallistamisohjelmia, Euroopan jälleenrakennusvirasto todennäköisimmin vastaisi tällaisten yhteisön ohjelmien toteuttamisesta ja niihin liittyvästä tiedottamisesta. Ensisijainen vastuu tiedottamisesta paikallisille asukkaille kansanterveyteen ja ympäristöön liittyvistä mahdollisista asioista kuuluu asianomaisten valtioiden hallituksille. Ympäristöön liittyvät tärkeät näkökohdat ovat olennainen osa viraston Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta ja asetuksen (EY) N:o 1628/96 kumoamisesta sekä asetusten (ETY) N:o 3906/89 ja (ETY) N:o 1360/90 sekä päätösten 97/256/EY ja 1999/311/EY muuttamisesta 5 päivänä joulukuuta 2000 annetun neuvoston asetuksen (EY) N:o 2666/2000 2 artiklan 2 kohdan d alakohdan mukaisesti toteuttamista ohjelmista.
KIRJALLINEN KYSYMYS E-0221/01 esittäjä(t): Jules Maaten (ELDR) komissiolle. Öljylautta Galapagos-saarilla.



Virallinen lehti nro 187 E , 03/07/2001 s. 0202 - 0202



KIRJALLINEN KYSYMYS E-0221/01 esittäjä(t): Jules Maaten (ELDR) komissiolle (5. helmikuuta 2001) Aihe: Öljylautta Galapagos-saarilla 1. Onko Euroopan komissio tietoinen siitä, että Equadorin ympäristöministeri Rendon on pyytänyt lisää kansainvälistä apua Galapagos-saarten läheisyydessä sijaitsevan suuren öljylautan poistamiseksi? 2. Mitä keinoja Euroopan komissiolla katsoo itsellään olevan kyseiseen pyyntöön vastaamiseksi, jotta alueen ainutlaatuista kasvi- ja eläinmaailmaa voitaisiin suojella? Margot Wallströmin komission puolesta antama vastaus (26. maaliskuuta 2001) Komissio vastaanotti Equadorin viranomaisten esittämän Galapagos-saarten öljytuhoa koskevan hätäapupyynnön 23. tammikuuta 2001. Komissio ilmoitti 24. tammikuuta 2001 eurooppalaisen kolmen asiantuntijan muodostaman työryhmän lähettämisestä(1). Tämä päätös perustui yhteisön yhteistyöjärjestelmästä merellä tapahtuvia tahattomasti tai tahallisesti aiheutettuja saasteonnettomuuksia varten 20 päivänä joulukuuta 2000 tehdyssä Euroopan parlamentin ja neuvoston päätöksessä N:o 2850/2000/EY(2) perustettuun järjestelyyn. Asiantuntijoiden tehtävänä oli auttaa Equadorin viranomaisia määrittämään parhaat keinot öljysaasteen vaikutusten vähentämiseksi ja saastuneiden alueiden ennalleen palauttamiseksi. (1) IP/01/104. (2) EYVL L 332, 28.12.2000.
KIRJALLINEN KYSYMYS E-0921/01 esittäjä(t): Monica Frassoni (Verts/ALE) komissiolle. Matkailualan rakennushankkeet Bosassa ja Villanova Monteleonessa, Teuladassa, Monte Russussa ja Cala Giunco-Stagno Notterissa sekä Bosan vesiviljelylaitos.



Virallinen lehti nro 235 E , 21/08/2001 s. 0248 - 0249



KIRJALLINEN KYSYMYS E-0921/01 esittäjä(t): Monica Frassoni (Verts/ALE) komissiolle (28. maaliskuuta 2001) Aihe: Matkailualan rakennushankkeet Bosassa ja Villanova Monteleonessa, Teuladassa, Monte Russussa ja Cala Giunco-Stagno Notterissa sekä Bosan vesiviljelylaitos Esittämiini kysymyksiin E-3009/00(1), E-3339/00(2), E-3340/00(3) ja P-3314/00(4), jotka koskivat matkailualan rakennushankkeita Bosan ja Villanova Monteleonen rannikolla, Teuladassa, Monte Russussa (Aglientu) ja Cala Giunco-Stagno Notterissa (Villasimius) ja Bosasssa sijaitsevaa tehovesiviljelylaitosta, komissio vastasi, että se ryhtyy tarvittaviin toimiin hankkiakseen kyseisistä asioista yksityiskohtaiset tiedot ja taatakseen, että yhteisön oikeutta noudatetaan. Voisiko komissio selvittää, mihin toimiin se on tähän mennessä ryhtynyt yllä mainituissa tapauksissa? Voisiko komissio ilmoittaa erityisesti - onko Monte Russuun suunnitellun kaavoituksen yhteydessä aloitettu direktiivin 92/43/ETY(5) 6 artiklan 3 kohdassa säädetty ympäristövaikutusten arviointi, ja onko mahdollisen arvioinnin tulokset jo julkaistu? - ympäristövaikutusten arviointia koskevan lainsäädännön huomioon ottaen, merkitseekö se, että kaavoituksen toteuttamiseen ei vielä ole saatu lopullista lupaa, että kun lupa on saatu, kaavoitussuunnitelmalle tehdään ympäristövaikutusten arviointi? Saako kyseinen kaavoitussuunnitelma yhteisön rahoitusta? - saavatko Teuladaa ja Cala Giunco-Stagno di Notteria varten ehdotetut kaavoitussuunnitelmat yhteisön rahoitusta, ja jos saavat, aikooko komissio jäädyttää rahoituksen siksi, kunnes hankkeiden yhteensopivuus ympäristövaikutusten arviointia ja Natura 2000 -verkkoa koskevan yhteisön lainsäädännön kanssa on varmistettu? (1) EYVL C 136 E, 8.5.2001, s. 156. (2) EYVL C 151 E, 22.5.2001, s. 140. (3) EYVL C 151 E, 22.5.2001, s. 141. (4) EYVL C 151 E, 22.5.2001, s. 133. (5) EYVL L 206, 22.7.1992, s. 7. Margot Wallströmin komission puolesta antama vastaus (15. toukokuuta 2001) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0326/01 esittäjä(t): Ioannis Souladakis (PSE) komissiolle. Creutzfeld-Jakobin tauti (hullun lehmän tauti).



Virallinen lehti nro 235 E , 21/08/2001 s. 0177 - 0177



KIRJALLINEN KYSYMYS E-0326/01 esittäjä(t): Ioannis Souladakis (PSE) komissiolle (13. helmikuuta 2001) Aihe: Creutzfeld-Jakobin tauti (hullun lehmän tauti) Jatkona komission vastaukseen kirjalliseen kysymykseeni E-3886/00(1) ja ottaen huomioon, että talousarviosta vastaava komission jäsen ehdotti komission puolesta lähes miljardin euron määrärahoja naudanlihan markkinoilta vetämiseen, varastoimiseen ja hävittämiseen, ja että komission jäsen piti todennäköisenä, että tämä summa vaikuttaa talousarviota koskeviin tulevaisuudennäkymiin, komissiolta kysytään: 1. Miksi edellä mainittuja määrärahoja ei käytetä strategian muutoksen puitteissa sellaisten kasvien tuotannon tukemiseen, joiden hedelmät sisältävät öljyä ja proteiineja, jotta vähennettäisiin nautatuotteiden tuotantokustannuksia sen sijaan, että määrärahat käytetään kansanterveyden kannalta kelvottoman tuotannon hävittämiseen sen takia, että eläinproteiineja on käytetty nautojen ravintoketjussa? 2. Voisiko komissio kertoa, mitä ehdotuksia ja esityksiä, joihin komissio viittaa vastauksessaan, tästä asiasta on tehty ja mikä näiden sisältö on ollut, jotta saisimme parlamentin ja komission välisissä suhteissa vallitsevan avoimuuden puitteissa tietoja asiasta? (1) EYVL C 174 E, 19.6.2001. Franz Fischlerin komission puolesta antama vastaus (28. maaliskuuta 2001) Parlamentin jäsenen mainitsemilla määrärahoilla on tarkoitus kattaa komission ehdottamasta varosuunnitelmasta naudanlihamarkkinoiden tasapainottamiseksi varainhoitovuonna 2002 aiheutuvat kulut. Suunnitelma sisältää lyhytaikaisia markkinatoimenpiteitä sekä palkkiojärjestelmän muutoksia naudanlihantuotannon laajaperäistämisen edistämiseksi ja tuotannon supistamisen houkuttelevuuden lisäämiseksi. Koska kriisi on laaja ja edellyttää kiireellisten toimenpiteiden toteuttamista, kyseisten määrärahojen sitominen naudanliha-alaa varten on ensisijaisen tärkeää öljykasvien ja palkokasvien tuotantotukeen verrattuna. Kyseiselle tuotannolle myönnetty lisätuki ei myöskään välttämättä johtaisi eläinten ruokintakustannusten pienenemiseen. Kuten Ioannis Souladakisin ja muiden Euroopan parlamentin jäsenten esittämään kirjalliseen kysymykseen E-3886/00(1) annetussa vastauksessa todetaan, komissio on suorittanut perusteellisen arvioinnin naudan spongiformisen enkefalopatian (BSE) aiheuttamaan kriisiin ja lihaluujauhon syöttämistä eläimille koskevan kiellon laajentamiseen mahdollisesti liittyvistä seurauksista. Arvioinnin kohteena ovat lihamarkkinat, eläinten rehut ja etenkin proteiinipitoisten kasvien kysyntä ja tarjonta sekä viimeksi mainittujen kasvien osalta sovellettavat politiikat. Arvioinnin päätelmät saatetaan parlamentin ja neuvoston tiedoksi. Päätelmissä on noudatettava Berliinin Eurooppa-neuvoston hyväksymiä rahoitusnäkymiä, ja niissä on otettava huomioon yhteisön kansainväliset sitoumukset. (1) EYVL C 174 E, 19.6.2001.
KIRJALLINEN KYSYMYS E-0406/01 esittäjä(t): Camilo Nogueira Román (Verts/ALE) komissiolle. Liuskekiven avolouhosten ympäristövaikutukset.



Virallinen lehti nro 235 E , 21/08/2001 s. 0200 - 0200



KIRJALLINEN KYSYMYS E-0406/01 esittäjä(t): Camilo Nogueira Román (Verts/ALE) komissiolle (15. helmikuuta 2001) Aihe: Liuskekiven avolouhosten ympäristövaikutukset Valdeorrasin (Ourense, Galicia) ja A Cabreiran (León) kunnissa on tuotannollisesti ja kaupallisesti merkittäviä liuskekiven avolouhoksia. Louhintaa harjoittavat yritykset syyllistyvät todelliseen ympäristörikokseen, sillä louhintajätteet kaadetaan suoraan alas vuoren reunalta ilman minkäänlaista jälleenkäsittelyä. Carballedan kunnan maisemaa hallitseva Teixadal-niminen ainutlaatuinen marjakuusimetsä saattaa tuhoutua jätteiden vuoksi. Casaiossa toimivaltaiset viranomaiset sallivat liuskekivilouhosten toimia sadan metrin päässä asutuksesta ja louhosten omistajien pääsevän asukkaiden viljelyalueille. Katsooko komissio, että tämän louhostoiminnan harjoittaminen on vastoin tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY(1) säännöksiä? (1) EYVL L 175, 5.7.1985, s. 40. Margot Wallströmin komission puolesta antama vastaus (3. huhtikuuta 2001) Komissio ei ole tietoinen parlamentin jäsenen mainitsemista seikoista. Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua neuvoston direktiiviä 85/337/ETY, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(1), sovelletaan ainoastaan hankkeisiin eikä toiminnassa oleviin laitoksiin, joille on myönnetty lupa. Komissio ei voi parlamentin jäsenen toimittamien tietojen perusteella määritellä, onko mainitussa tapauksessa kysymys direktiivin 85/337/ETY soveltamisalaan kuuluvasta hankkeesta. Koska komissio ei pysty määrittelemään, mitä lainsäädäntöä kyseisessä tapauksessa olisi sovellettava, se ei myöskään pysty sanomaan, onko kysymyksessä yhteisön ympäristölainsäädännön rikkominen. Komissio ei kuitenkaan sulje pois mahdollisuutta tutkia asiaa uudelleen, jos parlamentin jäsen toimittaa sille tietoja sen tueksi, että kysymyksessä voi olla yhteisön lainsäädännön rikkominen. (1) EYVL L 73, 14.3.1997.
KIRJALLINEN KYSYMYS E-0090/01 esittäjä(t): Rosa Miguélez Ramos (PSE) komissiolle. BSE-tauti ja torjuntatoimien yhteisrahoitus.



Virallinen lehti nro 187 E , 03/07/2001 s. 0178 - 0178



KIRJALLINEN KYSYMYS E-0090/01 esittäjä(t): Rosa Miguélez Ramos (PSE) komissiolle (29. tammikuuta 2001) Aihe: BSE-tauti ja torjuntatoimien yhteisrahoitus Unionin 15 jäsenvaltiota ovat panneet vaihtelevalla menestyksellä täytäntöön ministerineuvoston tekemiä päätöksiä, jotka koskevat suunnitelmaa, jolla pyritään nujertamaan BSE-tauti ja estämään sairauden leviäminen ihmisiin. Jotkut näistä toimista, kuten kuolleiden eläinten kuljettaminen ja riskimateriaalin tuhoaminen, johtavat karjankasvatusalan köyhtymiseen tietyillä alueilla Espanjassa, koska niiden kustannukset heijastuvat karjankasvattajiin. Koska karjatilat ovat perhetiloja, ala on jo heikossa asemassa. Lisäksi Espanjan hallitus ja aluehallitukset näyttävät olevan kyvyttömiä vastaamaan kustannuksista, joita aiheutuu Euroopan unionin hyväksymien toimien soveltamisesta. Aikooko komissio myöntää ylimääräisiä määrärahoja, joilla voitaisiin rahoittaa yhteisesti toimia, kuten polttamista, kuljettamista, tutkimista ja testaamista sekä uusien vertailulaboratorioiden ja polttolaitosten rakentamista tai valtuuttamista, siten, että kustannukset eivät heijastuisi suoraan karjankasvatusalaan niin kuin joissakin tapauksissa on tapahtunut ja että nämä toimet todella toteutetaan ja että eurooppalaisten kuluttajien luottamus voidaan palauttaa? David Byrnen komission puolesta antama vastaus (21. maaliskuuta 2001) Komissio osallistuu jo nykyiselläänkin huomattavassa määrin tästä kriisistä aiheutuvien kulujen rahoittamiseen, esimerkiksi erityisillä ostojärjestelyillä, joista säädettiin poikkeuksellisista tukitoimenpiteistä naudanliha-alalla 18. joulukuuta 2000 annetussa komission asetuksessa (EY) N:o 2777/2000(1), BSE-tautia koskevien pikatestien rahoittamisella ja naudanlihan yhteiseen markkinajärjestelyyn sovellettavalla julkisella interventiolla. Toimenpiteiden rahoitusvaikutus on tällä hetkellä lähes miljardi euroa. Varainhoitovuoden 2001 ensimmäisessä korjaavassa ja täydentävässä talousarviossa komissio pyytää budjettivallan käyttäjältä varauksessa olevien määrärahojen (60 miljoonaa euroa) asettamista käyttöön lisätestien rahoittamiseksi. Nykyisen taloushallinnon ja lainsäädännön puitteissa komissio ei voi ryhtyä rahoittamaan uusia toimenpiteitä, kuten ruhojen polttamista ja kuljettamista. (1) EYVL L 321, 19.12.2000.
KIRJALLINEN KYSYMYS E-0576/01 esittäjä(t): Gorka Knörr Borràs (Verts/ALE) komissiolle. Yhdistymisvapaus Bulgariassa.



Virallinen lehti nro 235 E , 21/08/2001 s. 0227 - 0227



KIRJALLINEN KYSYMYS E-0576/01 esittäjä(t): Gorka Knörr Borràs (Verts/ALE) komissiolle (27. helmikuuta 2001) Aihe: Yhdistymisvapaus Bulgariassa Bulgarian perustuslakituomioistuin julisti 29. helmikuuta 2000 makedonialaislähtöisen OMO Ilinden PIRIN -puolueen perustuslain vastaiseksi. Kyseinen puolue on rekisteröity vuonna 1999 ja se otti osaa lokakuussa 1999 pidettyihin kunnallisvaaleihin. Puolue on aina ilmoittanut kunnioittavansa Bulgarian perustuslakeja ja oikeusjärjestelmää ja julistanut poliittisen toimintansa olevan rauhanomaista. Puolue on nostanut asiasta kanteen Euroopan ihmisoikeustuomioistuimessa. 4. helmikuuta 2000 poliisit estivät puolueen valtuuskuntaa laskemasta kukkia eräälle muistomerkille, vaikka poliisit eivät kyenneetkään esittämään toimintansa tueksi mitään asiakirjoja. Katsooko komissio, että kyseisen kaltaiset päätökset saattavat rikkoa yhdistymisvapautta ja olla kansalliseen vähemmistöön kohdistuvaa syrjintää? Onko neuvosto pyytänyt asiasta selvityksiä Bulgarian viranomaisilta? Onko komissio saanut Bulgarian viranomaisilta minkäänlaisia perusteluja asiassa? Katsooko komissio, että tällainen päätös on Kööpenhaminassa sovittujen demokraattisten periaatteiden mukainen? Aikooko komissio sietää tällaista asennetta ehdokasmaiden edistymisestä laadittavien kertomusten yhteydessä? Günther Verheugenin komission puolesta antama vastaus (19. huhtikuuta 2001) Komissio on tietoinen Bulgarian perustuslakituomioistuimen tuomiosta asiassa OMO-Illinden PIRIN ja siitä, että asiasta on valitettu Euroopan ihmisoikeustuomioistuimelle. Komissiolla ei ole muita tietoja arvoisan parlamentin jäsenen esiin ottamasta tapauksesta eikä tämän vuoksi pysty kommentoimaan sitä. Komissio seuraa tiiviisti Kööpenhaminassa vahvistettujen arviointiperusteiden mukaisesti demokratian, oikeusvaltioperiaatteen ja ihmisoikeuksien kunnioittamista sekä vähemmistöjen kunnioittamista ja suojaamista. Se jatkaa tätä tarkkailua ja raportoi siitä asianmukaisesti seuraavassa määräaikaiskertomuksessaan.